L'alcalde rep a les noves Falleres Majors de Gandia
04 juny 2024

## L'alcalde rep a les noves Falleres Majors de Gandia04 juny 2024Última actualització: 04 juny 2024

![](../gestion/img/1159bb0397199a9293fbf618b4ea2c888b982199748a30ea0c6b0f5c3096a37d.jpg)  
  

L'**alcalde de Gandia, José Manuel Prieto**, el **regidor delegat de Falles, Adrián Vila**, i els portaveus municipals, han rebut aquest migdia a les noves **Falleres Majors de 2025, Ariadna Apio i Maria Cremades**. Ambdues han estat acompanyades pel **president de la Federació de Falles, Francisco Martínez** i alguns membres de la seua directiva.

Ariadna Apio té 22 anys i pertany a la comissió de la Falla **Barri de Crist Rei**, mentre que la Fallera Major Infantil té 12 anys i forma part de la Falla **Parc Alqueria Nova**.

Després de mantindre una primera trobada, l'alcalde ha manifestat la satisfacció de rebre, en nom de la ciutat, _«a les que, des de hui, seran les màximes representants de la festa josefina»_.

_«El president de la Federació ha fet una magnífica elecció. Elles regalaran el que serà un dels anys més importants de la seua vida a la ciutat i ara ens toca correspondre-les amb tot el nostre entusiasme i continuar gaudint de les Falles i de la projecció econòmica, cultural i social que suposen per a Gandia»_, ha afegit.

A més, ha destacat l'extens currículum faller d'ambdues, així com la seua passió, ja que _«el que senten per la festa des de ben xicotetes és indescriptible»_.

_«Les done la benvinguda en nom de tota la corporació municipal i espere que tots i totes puguem contribuir al fet que aquest exercici estiga a l'altura, tant de la ciutat, com de la trajectòria i la petjada que ja han demostrat tindre les dos»_, ha comentat.

  
Ariadna Apio ha expressat la seua alegria i ha desitjat _«estar a l'altura de la festa»_. A la pregunta de què és el que més gaudeix de les Falles, la nova Fallera Major ha respost que _«tot. Des de sopar tots els divendres al casal, fins a organitzar el festival, vestir-me tots els dies que puga, etc.»_.

Maria Cremades ha descrit el seu càrrec com a _«un somni fet realitat»_ i ha comentat que haver eixit triada ha sigut _«un orgull»_ i que espera que enguany siga _«inoblidable»_. Finalment, ha explicat que a ella també li encanta tot allò relacionat amb la festa i ha acabat dient que _«tots els actes tenen alguna cosa especial que fan que em siga impossible triar un de preferit»_.

Per la seua banda, el president Martínez ha agraït a l'assemblea que haja depositat la confiança en la seua executiva per a escollir les dues representants de 2025. _«Crec que hem triat dues grans Falleres Majors que estaran a l'altura i posaran a Gandia en el lloc al qual pertany sent les màximes representants d'aquesta festa»_, ha assenyalat.

[Twittear](https://twitter.com/share)